KLASA: P-554/23

URBROJ: 711-02-02/02-2024-6

Zagreb, 19. prosinca 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Davora Vlašića, OIB: …………., direktora trgovačkog društva VODE KRAŠIĆ d.o.o. do 3. srpnja 2024. godine,** pokrenutom na stručnom sastanku Povjerenstva održanom dana 20. studenoga 2024.,na 67. sjednici održanoj 19. prosinca 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznik Davor Vlašić, direktor trgovačkog društva VODE KRAŠIĆ d.o.o. do 3. srpnja 2024. godine, počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Davoru Vlašiću izriče se opomena.**

Obrazloženje

Povjerenstvo je uvidom u Registar imovinskih kartica utvrdilo kako obveznik Davor Vlašić nije do 31. siječnja 2023. podnio imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom dana 20. studenoga 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću KLASA:P-554/23, URBROJ:711-02-02/02-2024-03. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na predmetnu Obavijest očitovao navodeći da je nehotice propustio podnijeti predmetnu imovinsku karticu budući da nije bio u dovoljnoj mjeri upoznat sa svojim zakonskim obvezama, a kako je u prosincu 2022. godine podnio sa zakašnjenjem karticu za stupanje na dužnost, smatrao je da ne mora podnositi i godišnju imovinsku karticu u siječnju 2023. godine. Nadalje, objašnjava da je trgovačko društvo VODE KRAŠIĆ d.o.o. malo trgovačko društvo sa svega dva zaposlena i bez zaposlenog pravnika pa ga nitko nije mogao upozoriti na njegove zakonske obveze. Ujedno negira da je godišnju imovinsku karticu za 2022. godinu podnio u veljači 2024. godine, već navodi da je istu podnio u prosincu 2023. godine, a da je u veljači 2024. godine na podnesenoj imovinskoj kartici mijenjao samo iznose na kartici iz kuna u eure.

U tijeku postupka Povjerenstvo je utvrdilo da obveznik Davor Vlašić dužnost direktora trgovačkog društva VODE KRAŠIĆ d.o.o. obnašao od 25. prosinca 2021. od 3. srpnja 2024. godine te da je s obzirom na navedeno sukladno čl. 3. st. 1. točki 40. ZSSI-a dužan postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznik nije do 31. siječnja 2023.g. podnio imovinsku karticu za 2022.g. ali i da je navedenu imovinsku karticu podnio naknadno, dana 5. veljače 2024. godine. Ujedno u Registru nije vidljivo da je obveznik podnio imovinsku karticu u prosincu 2023. godine kako on sam navodi u svom očitovanju.

Takvim svojim propustom u pravovremenom postupanju obveznik je počinio povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku protiv koje do sada nisu izricane sankcije od strane Povjerenstva kao i da je, iako sa zakašnjenjem, obveznik podnio godišnju imovinsku karticu za 2022.g. Povjerenstvo stoga smatra opravdanim obvezniku izreći sankciju opomene

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Davor Vlašić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana